Id-Deċiżjoni tal-Kummissjoni
tal-20 ta’ Ottubru 2003
li temenda d-Deċiżjoni 93/402/KEE rigward l-importazzjoni ta’ laħam frisk mill-Arġentina
(innotifikata bid-dokument numru K (2003) 3827)
(Test b’relevanza għaż-ŻEE)
(2003/758/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 fuq problemi dwar is-sanità u spezzjonijiet veterinarji li jinqalgħu fl-importazzjoni ta’ bovini, ovini, mogħoż u ħnieżer, laħam frisk u prodotti tal-laħam minn pajjiżi terzi [1], kif l-aħħar emendat bir-Regolament (KE) Nru 807/2003 [2], u b’ mod partikolari l-Artikolu 14(3) tiegħu,
Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tippreskrivi r-regoli sanitarji dwar l-annimali u li jirregolaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw minn annimali għall-konsum uman [3] u b’ mod partikolari l-Artikolu 8(4),
Billi:
(1) Id-Deċiżjoni tal--Kummissjoni 93/402/KEE ta’ l-10 ta’ Ġunju 1993 li tikkonċerna l-kondizzjonijiet sanitarji ta’ l-annimali u ċ-ċertifikazzjoni veterinarja għall-importazzjoni ta’ laħam frisk mill-pajjiżi ta’ l-Amerika t’ Isfel [4], kif l-aħħar emendata mid-Deċiżjoni 2003/658/EC [5], tapplika għall-Arġentina, il-Brażil, iċ-Ċili, il-Kolombja, il-Paragwaj and l-Urugwaj.
(2) Il-Kummissjoni kienet informata dwar it-tifqigħ tal-marda ta’ l-ilsien u d-dwiefer fl-Arġentina fid-dipartiment tal-General José de San Martin fil-provinċja ta’ Salta u d-Deċiżjoni 2003/658/KE ttieħdet biex tiġi sospiża l-importazzjoni ta’ laħam bla għadam u maturat tal-bovini mid-dipartmenti tal-General José de San Martin, Rivadavia, Oran, Iruya, u Santa Victoria fil-provinċja ta’ Salta u mid-dipartment ta’ Ramón Lista fil-provinċja ta’ Formosa.
(3) Madankollu, l-awtoritajiet veterinarji ta’ l-Arġentina informaw lis-Servizzi tal-Kummissjoni fid-19 Settembru 2003 li kabbru ż-żona ristretta sabiex ma jħallux il-marda tinfirex aktar f’partijiet oħra ta’ l-Arġentina u biex joħolqu żona buffer matul il-fruntieri ma’ pajjiżi oħra.
(4) Iż-żona l-ġdida mqiegħda taħt ristrizzjoni mill-awtoritajiet veterinarji ta’ l-Arġentina tkopri d-dipartimenti ta’ Matacos u Bermejo fil-provinċja ta’ Formosa, id-dipartiment ta’ Almirante Brown fil-provinċja ta’ Chaco u d-dipartiment ta’ Patiño fil-provinċja ta’ Formosa.
(5) Mill-informazzjoni rikjesta minn u pprovduta mill-awtoritajiet veterinarji ta’ l-Arġentina, ma hux posibbli li ssir stima sħiħa tas-sitwazzjoni fiż-żoni milquta billi mhux ċar eżattament x’ miżuri jiġu applikati għall-annimali f’dawk it-territorji u liema huma r-riżultati tas-sondaġġ li jkun qiegħed isir.
(6) In vista ta’ din l-inċertezza u sabiex tiġi salvagwardata s-saħħa ta’ l-annimali fil-Komunità Ewropea huwa prudenti li tiġi sospiza l-importazzjoni ta’ laħam bla għadam u matur ta’ l-ifrat fuq bażi reġjonali fit-territorju kollu tal-provinċji ta’ Formosa, Chaco u Salta kif ukoll tal-provinċja ta’ Jujuy minħabba l-pożizzjoni ġeografika tagħha.
(7) Madankollu, fin-nuqqas ta’ xhieda ċara ta’ mard f’dawn iż-żoni addizzjonali ta’ l-Arġentina, l-importazzjoni fil-Komunità ta’ laħam frisk bla għadam u laħam matur ta’ l-ifrat għall-konsum uman u ta’ laħam bla għadam u ta’ interjuri għalbiex jintuża bħala petfood maqtul, prodott u ċċertifikat qabel it-8 ta’ Ottubru 2003 għandha tiġi permessa.
(8) Id-Deċiżjoni 93/402/KEE għandha tiġi emendata skond dan.
(9) Il-miżuri preskritti f’din id-Deċiżjoni jaqblu ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADDOTTAT DIN ID-DEĊIŻJONI:
Artikolu 1
Id-Deċiżjoni 93/402/KEE hija emendata kif ġej:
1. L-Anness I hu mibdul mit-test fl-Anness I għal din id-Deċiżjoni,
2. L-Anness II hu mibdul mit-test fl-Anness II għal din id-Deċiżjoni.
Artikolu 2
L-Istati Membri għandhom jemendaw il-miżuri li japplikaw għall-importazzjoni sabiex iġibuhom in linea ma’ din id-Deċiżjoni u għandhom jagħtu pubbliċità immedjata u xierqa lill-miżuri adottati. Għandhom jinformaw immedjatament lill-Kummissjoni b’ dan.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-20 ta’ Ottubru 2003.